San Blas opila

San Blas opilak Blas Sebastekoaren egunaren inguruan (otsailaren 3a) egiten diren opilak dira. Debabarrenan sortua (Eibar, Ermua eta Soraluzen batez ere), gaur egun dezente zabaldu da, gozogintzan, batez ere Gipuzkoan. Osagai nagusiak arrautza, irina, azukrea eta gantza dira.

Nahiz eta jai kristauarekin erlazio zuzena izan, badu halako kutsu aurrekristaua, Kandelariarekin eta egunen luzatzearekin batera. Adibidez, Frantzian Kandelario (otsailaren 2a) krepeak han ohi dira, eta opilak bezala orez eginiko jaki biribilak dira.

Errezeta 

Osagaiak hauek dira: arrautza, irina, azukre, gantz edo margarina, legamia. Osagai horiek anis-belarraren haziarekin edo esentziarekin oratu egiten da. Oreari itxura zapaldua ematen zaio, pikuekin ertzetan. Guztia arrautzaren zuringoa elur itxuran egindako merengekin eta azukre orez estatzen da; horrekin garaiko elurraren itxura imitatu omen nahi dute. Maiz, San Blas (edo S Blas) idatzi ohi da opilaren gainean, txokolatearekin.

Hona hemen kopuruak:
 Orea egiteko:
 Kilo bat gari-irin
 6 arrautza
 125 gr txerri-gantz edo gurin edo margarina
 Kilo erdi azukre
 Legami zorrotxo bat
 15 tanta anis esentzia
 Glasatua egiteko:
 2 arrautza zuringo
 250 gr azukre-hauts
 10 limoi-zuku tanta
 10 tanta anis esentzia (aukerakoa)

Sinesmena 

San Blas opilak, tradizioaren arabera, elizan bedeinkatu behar dira. Ondoren, eztarriko minaren aurkako propietateak omen dauzka. San Blasen patronazgoa zera da: eztarri gaixoen (faringea) eta otorringolaringologoena Ziur aski, anis-belarrak ere bere eragina izango du zeren eta medikuntzan katarrorako espektorante gisa erabilia izan baita.

Irudiak

Errefererentziak

Ikus, gainera 
 Blas Sebastekoa
 San Blas jaia

Kanpo estekak 
 Sanblasopilak egiteko bideoa.
 Errezeta zehaztasun guztiekin.

Eibar
Gipuzkoako gastronomia
Euskal Herriko gozopilak
Kristautasuna Euskal Herrian
Otsaila